Jeg sidder med et brev i hånden fra et vikarbureau i Sverige.

De søger praktiserende læger til et lægehus nogle timers kørsel fra min bopæl og kan tilbyde mig en månedsløn på 125.000 gode danske skattekroner plus kost, logi og transport. En løn, som ligger langt over det dobbelte af det, jeg tjener nu.

En reklame på forsiden viser et billede af en dansk læge, der har solgt sin praksis og er rykket over Sundet. Han beskriver sine arbejdsforhold i den svenske klinik. Han arbejder fra 9-17 og har 30 minutter til hver konsultation. Han har en sygeplejerske og en sekretær til rådighed, der foretager alle laboratorieundersøgelser og skriver alle notater.